

Tržaška cesta 72, 1000 Ljubljana

Datum: 2. 4. 2015

Gospa Anja Komatar

Goodyear Dunlop Sava Tires

Škofjeloška cesta 6, 4000 Kranj

**POROČILO O URESNIČEVANJU NAČRTA DELA V KAMPANJI POZOR(!) NI ZA OKOLJE**

**V ŠOLSKEM LETU 2014/2015**

POROČILO PO PODROČJA DELA, KI SMO JIH NAČRTOVALI

**1. Spremljanje učinkovitosti ločenega zbiranja odpadkov.**

V sodelovanju z Dijaško skupnostjo Gimnazije Vič so dijaki 2. D pripravili spletno anketo o ločenem zbiranju odpadkov na Gimnaziji Vič. Izvedli so tudi 3 dnevno opazovanje doslednosti pri ločevanju odpadkov v izbranih učilnicah. Na podlagi opazovanj in analize ankete dijaki ugotavljajo, da pri ločevanju nismo dovolj dosledni. Rezultati opazovanja kažejo na nedoslednost ločevanja zaradi nepoznavanja barvnih oznak za ločevanje, papirne brisačke za roke dijaki običajno odlagajo v posodo za papir in ne med organske odpadke, v anketi so dijaki med vzroki za nedosledno ali napačno ločevanje odpadkov navedli tudi neskladnost barve posode in vrečke v njej – na to bomo opozorili vodstvo šole in čistilke. Dijaki predlagajo, da na hodnike namestimo še več košev za ločeno zbiranje odpadkov, prav tako predlagajo, da so nalepke z oznakami vrste odpadkov večje kot so sedanje. Več pozornosti bo potrebno nameniti tudi informiranju o zmanjševanju volumna zavržene embalaže, saj po rezultatih ankete kar 58% vprašanih dijakov temu vprašanju ne namenja pozornosti.

**Anketa in rezultati ankete so v PRILOGI 1**.

Z odzivom na anketo smo zelo zadovoljni saj je v dveh dneh na anketo odgovorilo 113 dijakov.

V mesecu aprilu bo sledil še sestanek z gospo ravnateljico, z vodjo šolske prehrane in pomočnico ravnateljice, ki je zadolžena za organizacijo dela čistilk. Dogovorjeno je, da jim ugotovitve opazovanj in rezultate ankete podrobno predstavimo, dijaki pa bodo predstavili tudi predloge za izboljšave.

Dijaki, zadolženi za malico, zbrane odpadke pri šolski malici vračajo v jedilnico, kuharji pa jih odložijo na ekološkem otoku. Nedotaknjena malica se shrani v dijaškem hladilniku in je do konca pouka na razpolago vsem dijakom. Pri pripravi hrane v šolski kuhinji se ločeno zbirajo tudi kuhinjski biološki odpadki in odpadna olja.

**2. Priprava in izvedba nizko ogljične ekskurzije**

Zaradi neugodnih vremenskih razmer je nizkoogljična ekskurzija prestavljena na mesec maj, načrtovani datum je sobota 16. maj 2015.

**3. Tematske postavitve ekokotička.**

Prvi ekokotiček smo postavili v novembru 2014 na temo Plastika kot odpadek/plastika kot surovina za upcycling. 6.1.2015 smo imeli v gosteh priznano strokovnjakinjo s področja predelave odpadne plastike po postopku upcyclinga, dr. Manico Ulčnik Krump, iz podjetja Interseroh zbiranje in predelava odpadnih surovin d.o.o. **Fotodokumentacija je v PRILOGI 2.**

Drugi ekokotiček je posvečen zelenim poklicem in zelenim tehnologijam. Dijaki so zbrali informacije o primerih zelenih poklicev. V sodelovanju s Univerzo v Novi Gorici smo izvedli nekaj tematskih predavanj na teme, ki so povezane z zelenimi poklici (Pomen mikrobiologije v okolju; genetika in genomika; alternativni viri energije). **Fotodokumentacija je v PRILOGI 3.**

Tretji ekokotiček bo postavljen v drugi polovici aprila, ko bo na razpolago prva analiza meritev količine ogljikovega dioksida. Naslovna tema ekokotička je Zniževanje ekološkega in ogljičnega odtisa Gimnazije Vič. Na šoli so 3 merilna mesta za merjenje količine CO2 v učilnicah in v okolici šole. **Fotodokumentacija – ppt aplikacija in graf meritve CO2 v učilnici, PRILOGA 4.**

Meritve potekajo v sodelovanju s sodelavci projekta CITI SENSE (http://www.citi-sense.eu/Project.aspx ). V okviru dosedanjega dela, sta dijaka Gimnazije Vič izdelala raziskovalno nalogo Razvoj aplikacije za prikazovanje kvalitete zraka v mestih (Hirci, Klopčič 2015) v kateri se ukvarjata z razvojem aplikacije, ki bo uporabnikom mobilnih naprav, tablic in računalnikov omogočila enostaven, natančen in razumljiv prikaz kvalitete zraka. Podatke o kakovosti zraka pa bo priskrbela mreža merilnih postaj, ki nastaja pod okriljem Inštituta Jožefa Štefana. Mreža bo sestavljena iz stacionarnih in mobilnih merilnih postaj, ki bodo prostorsko razmeščene po Ljubljani, na podlagi modela, ki ga je v sodelovanju z IJŠ izdelal Norveški inštitut za raziskave na področju zraka. Aplikacija bo prikazovala površinsko razporeditev merjenih onesnaževalcev in grafične podatke. Dijaka s svojo raziskovalno nalogo sodelujeta tudi na tekmovanju v Združenih državah Amerike, ki ga gosti State University of New York.

Spletna stran projekta: <http://vic.citi-sense.eu/>

**4. Posodobitev šolske spletne strani Ekoindeks Gimnazije Vič**

Spletna stran Ekoindeksa Gimnazije Vič še ni dokončno posodobljena.

**5. Priprava in izvedba Eko dneva na temo »najmanj ogljično odtisnjen razred«**

Prvi del ekodneva je bil namenjen medrazrednemu tekmovanju. Izvedli smo ga 4.3.2015. Sodelovalo je 6 oddelkov ( 1. A, 2. D, 2. E, 3. A, 3. C . in 4. E ).

Komisijo so sestavljali 4 dijaki, 2 profesorja, ravnateljica in hišnik.

**Dosežki po kategorijah in oddelkih; PRILOGA 5.**

Kategorije in točkovnik:

1. Prihod in odhod v šolo: pešci (5 točk), kolesarji in rolkarji (5 točk), javni prevoz (5 točk), osebni avto (0 točk, razen za razdaljo, kjer je to edina možna oblika prevoza), če za prevoz v osebnem avtu pridobijo toliko sopotnikov, da bo avto poln (2 točki); izposoja električnega avtomobila za prevoz v šolo (3 točke).

2. Razred skrbi za ugašanje luči v učilnici glede na dejanske svetlobne razmere; ugašanje v vsakem odmoru; opozarjanje drugih dijakov, da sami storijo enako; komisija točkuje posamezne dejavnosti z 0 do 5 točkami na razred za ves čas pouka po urniku.

3. Razred skrbi za zapiranje oken in vrat, ker imamo v šoli rekuperacijski sistem prezračevanja. Komisija točkuje vsako dokazano zapiranje (po nepotrebnem odprtih vrat in vseh oken) s po 1 točko; špekulacije se kaznujejo z odvzemom vseh osvojenih točk in diskvalifikacijo razreda.

4. Pomoč v kuhinji pri pripravi malice; opravila, kjer varčujemo z električno energijo; sodeluje lahko največ en dijak na razred; komisija in osebje kuhinje podelijo 0 do 1 točko za uspešno opravljeno delo in varčevanje.

5. Izklapljanje šolskih računalnikov in projektorjev; sodelovanje z učitelji; posebej v učilnicah za informatiko; komisija bo nenapovedano preverjala izklapljanje tako pri urah kot med odmori, še posebej pa ob koncu pouka. Točkovanje 0 do 5 točk.

6. Pomoč pri čiščenju šole in okolice; še posebej dejavnosti povezane s čiščenjem snega v okolici šole (če bo dan izveden v zimskem času). Najviše se točkuje pomoč, ki jo dijaki opravijo brez energijsko napajanih pripomočkov (sesalniki, sušilniki, freza za odstranjevanje snega…). Vsaka opravljena aktivnost se točkuje s točko na razred.

7. Pobude in ideje za zmanjševanje ogljičnega odtisa šole. Razred bo nagrajen s 5 točkami za vsako pobudo, ki je na naši šoli izvedljiva in bo pripomogla k zmanjšanemu ogljikovemu odtisu.

Zmagovalci bodo prejeli naziv » najmanj ogljično odtisnjen razred«.

Komentar dosežkov

Tekmovanje smo izvedli prvič. Odziv je bil dober saj so tekmovali oddelki vseh štirih letnikov. Dijaki o točnem datumu niso bili obveščeni, povedali smo ji le v katerih tednih lahko pričakujejo ocenjevanje.

Izkazalo se je, da oddelki zelo izenačeni, da je na rezultat najbolj vplival prevoz v šolo. Za bodoče načrtujemo dopolnitev točkovanja v tistem delu, kjer je pomemben prispevek posameznika in njegove osveščenosti. Prav tako načrtujemo dve ocenjevanji, ki bosta dali možnost primerjave dosežkov, s poudarkom na napredku na posameznih področjih in skupnemu dosežku.

**Fotodokumentacija PRILOGA 6.**

Drugi dve aktivnosti v okviru ekodneva bosta izpeljani:

Sobota 4.4. 2015, promocijska predstavitev v okviru projekta CitiSense **PRILOGA 7.**

<https://www.facebook.com/CitiSenseLjubljana>

Sobota 16.5.2015, nizkoogljična ekskurzija.

Poročilo pripravili:

Ekofrendi Gimnazije Vič in

mentorica Sonja Artač